b"\n_START_ARTICLE_\nMegalittiske monument\n_START_PARAGRAPH_\nMegalittiske monument er steinsettinger fra steinalderen og den eldre vesteuropeiske bronsealderen, vanligvis oppf\xc3\xb8rt av en eller flere store megalitter. De fleste megalittiske monumenter er graver, som for eksempel dysser, ganggraver eller hellekister._NEWLINE_Mange megalitter har antagelig hatt til hensikt \xc3\xa5 bidra til \xc3\xa5 bestemme viktige astrologiske hendelser som datoer for solverv og jevnd\xc3\xb8gn (se arkeologisk astronomi). Sk\xc3\xa5lmerker p\xc3\xa5 megalitter har antagelig representert stjerner og s\xc3\xa5ledes benyttet for \xc3\xa5 vise stjernehimmelens orientering ved hjelp av megalittmonumentet.\n_START_SECTION_\nBegrepet\n_START_PARAGRAPH_\nEn megalitt er en stor stein som har blitt brukt til \xc3\xa5 bygge en struktur eller et monument enten alene eller sammen med andre steiner. Megalittisk betyr gjort av slike steiner, men benytter seg av et system av sammenlenking uten bindemiddel som m\xc3\xb8rtel eller sement. Ordet megalitt kommer fra gammelgresk \xce\xbc\xce\xad\xce\xb3\xce\xb1\xcf\x82 m\xc3\xa9gas som betyr stor, og \xce\xbb\xce\xaf\xce\xb8\xce\xbf\xcf\x82 l\xc3\xadthos som betyr stein.\n_START_SECTION_\nUtbredelsen av megalitter\n_START_PARAGRAPH_\nBegrepet kan bli brukt for \xc3\xa5 beskrive bygninger reist av folk fra mange steder i verden som levde i ulike epoker. Tidlig p\xc3\xa5 1900-tallet mente noen forskere at alle megalitter tilh\xc3\xb8rte en global megalittkultur, den s\xc3\xa5kalte hyperspredningsteorien (engelsk hyper diffusionism) som ble fremmet av blant andre Grafton Elliot Smith og William James Perry. Denne tanken har ikke mange tilhengere i dag. Man kan likevel tenke seg at det innenfor et mindre omr\xc3\xa5de som for eksempel Europa har eksistert en felles kulturutveksling som har strukket seg fra Malta i s\xc3\xb8r til England i vest og Sverige i nord.\n_START_SECTION_\nAfrika\n_START_PARAGRAPH_\nNabta Playa var en gang en stor innsj\xc3\xb8 i den nubiske \xc3\xb8rken, lokalisert rundt 800 km s\xc3\xb8r for dagens Kairo. P\xc3\xa5 4000-tallet hadde folket i Nabta Playa bygget verdens f\xc3\xb8rste kjente astronomiske anordning, rundt 1000 \xc3\xa5r f\xc3\xb8r det tilsvarende Stonehenge i England._NEWLINE_Forskning har vist at det er en forhistorisk kalender som n\xc3\xb8yaktig markerer sommersolverv. Funnene indikerer at regionen var befolket sesongbetont, antagelig kun om sommeren da den lokale innsj\xc3\xb8en var fylt med vann for beitende kyr.\n_START_SECTION_\nVestlige Europa\n_START_PARAGRAPH_\nI vestlige Europa og rundt Middelhavet ble megalitter vanligvis reist st\xc3\xa5ende i l\xc3\xb8pet av den neolittiske perioden eller i den sene steinalderen og i bronsealderen (4500 \xe2\x80\x93 1500 f.Kr.). Kanskje er den mest ber\xc3\xb8mte megalittiske strukturen Stonehenge i England, det finnes ogs\xc3\xa5 mange andre som er kjente._NEWLINE_Den franske arkeologen Comte de Caylus var den f\xc3\xb8rste til beskrive Carnac-steinene som er mest kjent for sine lange rekker av forhistoriske bautasteiner. Anlegget er det st\xc3\xb8rste av sitt slag i verden. Legrand d'Aussy introduserte begrepene menhir (= bauta) og dolmen (= dysse), begge tatt fra bretonsk spr\xc3\xa5k, inn i den arkeologiske terminologien. Han tolket megalittene som galliske gravkamre eller gravst\xc3\xb8tter. Megalittiske minner finnes over det meste av Frankrike. De st\xc3\xb8rste er utstyrt med hvert sitt nasjonale monumentsenter (Centre des Monuments Nationaux). Tre av disse finnes i Bretagne: Barnenez, Carnac og Locmariaquer, henholdsvis ved den st\xc3\xb8rste gravr\xc3\xb8ysa, det st\xc3\xb8rste bautafeltet og den st\xc3\xb8rste bautaen._NEWLINE_I Storbritannia gjorde fortidsminneforskerne og antikvarene John Aubrey og William Stukeley tidlige unders\xc3\xb8kelser p\xc3\xa5 megalitter. I 1805 utga Jacques Cambry en bok med den lange tittelen Monuments celtiques, ou recherches sur le culte des Pierres, pr\xc3\xa9c\xc3\xa9d\xc3\xa9es d'une notice sur les Celtes et sur les Druides, et suivies d'Etymologie celtiques, hvor han foreslo en keltisk steinkult. Denne fullstendig grunnl\xc3\xb8se forbindelsen mellom druider og megalitter har siden forblitt en standhaftig oppfatning hos folk flest._NEWLINE_I Belgia er det et megalittsted ved W\xc3\xa9ris, en liten by utenfor Ardennes. I Nederland kan man finne megalittstrukturer i nord\xc3\xb8st i den n\xc3\xa5v\xc3\xa6rende provinsen Drenthe._NEWLINE_Knowth er en ganggrav (dansk \xc2\xabj\xc3\xa6ttestue\xc2\xbb, svensk \xc2\xabg\xc3\xa5nggrift\xc2\xbb) i det neolittiske komplekset Br\xc3\xba na B\xc3\xb3inne p\xc3\xa5 Irland. Det har mer enn en tredjedel av det totale antallet av eksempler p\xc3\xa5 megalittisk kunst i hele Vest-Europa med over 200 dekorerte steiner som er funnet via utgravninger.\n_START_SECTION_\nMegalittgraver\n_START_PARAGRAPH_\nMange megalittmonumenter var gravhauger som ofte ble brukt p\xc3\xa5 nytt av ulike generasjoner. Kammervarder er en vanlig type av kollektive graver. Noen av disse er ganggraver som oftest er bygd av et steingjerde som vegger og med megalitter med et rundt gravkammer dekket av en rund haug og med en rett passasje eller korridor ut fra haugens midtre. Gallerigraver har et langt megalittkammer med parallelle sider i langstrakt haug og med en utgang i enden."